b'\n_START_ARTICLE_\nValpefabrikk\n_START_PARAGRAPH_\nEn valpefabrikk er en benevnelse som beskriver en gruppe med kyniske oppdrettere av hunder. Det er oppdrett for profittens skyld, og uten omtanke for de hundene som genereres. Valpefabrikker finnes over hele verden, men i Europa har de gjort seg spesielt gjeldende i \xc3\x98st-Europa, der smugling til andre land ogs\xc3\xa5 er sv\xc3\xa6rt utbredt. Det finnes ogs\xc3\xa5 valpefabrikker i Norge og mange andre land. St\xc3\xb8rst og f\xc3\xb8rst var trolig USA, der en valpefabrikk ble definert av distriktsretten i Minnesota s\xc3\xa5 tidlig som i 1984.\n_START_SECTION_\nBakgrunn\n_START_PARAGRAPH_\nValpefabrikker f\xc3\xb8lger av ettersp\xc3\xb8rselen for bestemte hunderaser eller hundeblandinger. Ettersp\xc3\xb8rsel, p\xc3\xa5 sin side, genereres gjerne av et motefenomen, mens motefenomenet gjerne f\xc3\xb8lger av spesielle hendelser (film, tv, forbud mot osv.) eller av at kjendiser eller bestemte milj\xc3\xb8er omgir seg med en bestemt type hund og blir et eksempel som andre derfor \xc3\xb8nsker \xc3\xa5 f\xc3\xb8lge. Derfor knyttes ofte valpefabrikker til s\xc3\xa5kalte designerhunder og kamphunder._NEWLINE_Chihuahua ble for eksempel voldsomt popul\xc3\xa6r da hotellarvingen Paris Hilton begynte \xc3\xa5 vandre rundt med en slik i vesken sin. Og prisen p\xc3\xa5 hunderasen skj\xc3\xb8t \xc3\xb8yeblikkelig i v\xc3\xa6ret, samtidig som det poppet opp valpefabrikker over hele verden for \xc3\xa5 dekke den \xc3\xb8kte ettersp\xc3\xb8rselen._NEWLINE_Labradoodle er et annet eksempel. Da bekjentheter som Neil Young, Tiger Woods, Christie Brinkley, Perez Hilton, Jeremy Clarkson, Richard Hammond og tidligere visepresident i USA Joe Biden skaffet seg labradoodle steg b\xc3\xa5de ettersp\xc3\xb8rselen og prisene til det uansvarlige, til tross for at en labradoodle er en 50/50 blandingshund mellom labrador retriever og puddel. Og det poppet opp med nye valpefabrikker for \xc3\xa5 dekke den \xc3\xb8kende ettersp\xc3\xb8rselen. Da kronprins Haakon anskaffet en labradoodle til familien i 2009, steg ogs\xc3\xa5 ettersp\xc3\xb8rselen og prisen kraftig i Norge, samtidig som det dukket opp nye oppdrette av blandingen og sterkt kritikk av kongefamiliens valg i media._NEWLINE_Da det ble bestem at enkelte hunderaser og blandinger skulle bli forbudt \xc3\xa5 holde i Norge, \xc3\xb8kte ettersp\xc3\xb8rselen etter (noen) disse. Amerikansk pitbullterrier (pitbull) var en av rasene som ble forbudt. Det f\xc3\xb8rte til at pitbull i \xc3\xb8kende grad ble krysset med amerikansk staffordshire terrier (amstaff), som fortsatt var en godkjent og akseptert hunderase. Da myndighetene oppdaget dette ble det ogs\xc3\xa5 utstedt forbud mot amstaff, som vanskelig lot seg skille fra pitbull. Det f\xc3\xb8rte imidlertid til at staffordshire bull terrier (staffe), som er en mindre lignende hund, ble stadig mer popul\xc3\xa6r her. Den figurerte ved inngangen til 2017 p\xc3\xa5 tredjeplass over Norges mest popul\xc3\xa6re hunderaser, men kan ikke hevdes \xc3\xa5 v\xc3\xa6re belemret av valpefabrikkvirksomhet.\n_START_SECTION_\nDyrevelferd\n_START_PARAGRAPH_\nDet knytter seg ofte store dyrevelferdsproblemer til valpefabrikkene, av og til ogs\xc3\xa5 regul\xc3\xa6re dyretragedier. Virksomheten er gjerne ogs\xc3\xa5 lyssky og omhandles ofte med ulovligheter, ogs\xc3\xa5 ulovligheter som ikke knytter seg direkte til hund. Produksjon av ulovlige kamphunder og arrangement av regul\xc3\xa6re hundekamper knyttes ogs\xc3\xa5 til dette milj\xc3\xb8et. Avlsdyr blir ogs\xc3\xa5 stj\xc3\xa5let fra andre og satt i produksjon i fabrikkene. Fabrikkene driver ogs\xc3\xa5 storstilt produksjon av falske dokumenter som f\xc3\xb8lger valpene, herunder gjerne falske veterin\xc3\xa6rdokumenter og eksportpapirer. Dette skaper en betydelig risiko for \xc3\xa5 spre alvorlige smittsomme sykdommer over landegrensene.'